Tai ultins agns lis risorsis metudis dal stât par finanziâ la leç 482/99, ven a dî l’imprest principâl pe difese e pe promozion des dodis lenghis minorizadis ricognossudis dal stât talian, si son sbassadis simpri di plui. Tai prossims agns si riscje che la situazion e ledi inmò in piês. A denunciâlu, cheste volte, a son i operadôrs linguistics sarts. Cun di fat, pal 2008 il guvier Berlusconi, al à sbassât a 3 milions di euros lis risorsis disponibilis par dutis e dodis lis comunitâts minorizadis ricognossudis, cun chê di puartâlis a 2 milions tal 2009 e a un milion tal 2010. I bêçs a varessin di coventâ par garantî i dirits linguistics previodûts de leç in dutis chestis comunitâts (tes scuelis, tes aministrazions publichis, tai mieçs di comunicazion publics, e v.i.), ma, par vê une misure di ce che si pues fâ cun chei bêçs baste pensâ che dome par garantî la presince dai sportei linguistics (regjonâi, provinciâi e comunâi) in Sardegne al coventarès un milion e mieç di euros. Cun di plui, i operadôrs linguistics sarts a lamentin che su la cuestion de lenghe, par cumò, de plui part dai candidâts in corse pes prossimis elezions regjonâls a vegnin dome promessis gjenerichis. Su la taule e reste la propueste di leç di politiche linguistiche (che e varès di cjapâ il puest de leç regjonâl 26/97) fate buine de aministrazion Soru prime des dimissions dal president de Regjon: cui che al vinçarà al varà di decidi ancje dal so destin.
Font: Sotziu Limba Sarda, 09-10/01/09
fur_Latn srd_Latn